TRUE รูดเฉียด 9% นลท.แห่ขายหลังกำไรปี 61 ต่ำคาด โบรกฯยังแนะซื้อเป้า 7.30 บ.
TRUE รูดเฉียด 9% นลท.แห่ขายหลังกำไรปี 61 ต่ำคาด โบรกฯยังแนะซื้อเป้า 7.30 บ. ล่าสุด ณ เวลา 10.06 น. อยู่ที่ 4.92 บาท ลบ 0.48 บาท หรือ 8.89% สูงสุดที่ 5.30 บาท ต่ำสุดที่ 4.86 บาท ด้วยมูลค่าซื้อขาย 1.16 พันล้านบาท
1 มี.ค. 2562

ผู้สื่อข่าวรายงานว่า ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE ล่าสุด ณ เวลา 10.06 น. อยู่ที่ 4.92 บาท ลบ 0.48 บาท หรือ 8.89% สูงสุดที่ 5.30 บาท ต่ำสุดที่ 4.86 บาท ด้วยมูลค่าซื้อขาย 1.16 พันล้านบาท

ทั้งนี้ ราคาหุ้น TRUE ปรับตัวลดลง หลังรายงานผลการดำเนินงานประจำไตรมาส 4/61 และประจำปี 2561 มีกำไรเพิ่มขึ้นแตะ 7 พันล้านบาท แต่ยังต่ำกว่าที่ตลาดคาดการณ์ไว้
โดยนักวิเคราะห์ บล.เอเชีย เวลท์ ระบุในบทวิเคราะห์ว่า TRUE รายงานผลการดำเนินงานในปี 2561 มีกำไรสุทธิที่ 7,034 ล้านบาท ซึ่งขึ้น 20% เมื่อเทียบจากปีก่อน โดยสาเหตุที่ผลการดำเนินสูงขึ้นเนื่องจาก รายได้จากการบริการที่ปรับตัวสูงขึ้น 4.9% เมื่อเทียบจากปีก่อน และการควบคุมค่าใช้จ่าย รวมถึงกำไรจากการขายสินทรัพย์ให้แก่ DIF ทั้งนี้ TRUE ประกาศจ่ายปันผลที่ 0.09 บาทต่อหุ้น และ XD 14 มี.ค. 62
ทั้งนี้ผลการดำเนินงานในปี 2561 ต่ำกว่าที่ บล.เอเชีย เวลท์ คาดไว้ที่ 10% แต่อย่างไรก็ตาม TRUE มีการเติบโตในด้านรายได้อย่างต่อเป็นปีที่ 6 รวมทั้ง ในปี 2562 TRUE ได้ตั้งเป้าหมายการเติบโตที่ 5-10 % เมื่อเทียบจากปีก่อน โดยเน้น Data Analysis เพื่อตอบสนองความต้องการของลูกค้า ยังคงแนะนำ “ซื้อ” ที่ราคาเป้าหมายปี 2562 ที่ 7.30 บาท